Սպանությունների ակումբ՝ ամեն հինգշաբթի

«Սպանությունների ակումբ՝ ամեն հինգշաբթի» (), բրիտանացի հեռուստահաղորդավար, գրող, կատակերգու Ռիչարդ Օսմանի դեբյուտային վեպը։ Գիրքն առաջին անգամ տպագրվել է 2020 թվականի սեպտեմբերի 3-ին «Viking Press»-ի կողմից, որը «Penguin Random House»-ի մասնաճյուղերից մեկն է։

Գիրքը հայերեն հրատարակվել է 2023 թվականին «Newmag» հրատարակչության կողմից։ Գրքի հայերեն թարգմանության հեղինակը Աստղիկ Աթաբեկյանն է։

Նկարագրություն 
Մոտ ութսուն տարեկան չորս թոշակառուներ, որոնք ապրում են բրիտանական փոքր ավաններից մեկում, շաբաթը մեկ անգամ հավաքվում ու քննարկում են սպանությունների չբացահայտված գործեր։ Գրքի հերոսները՝ Էլիզաբեթը, Ջոյսը, Ռոնը և Իբրահիմն իրենց խմբակն անվանում են «Սպանությունների ակումբ՝ ամեն հինգշաբթի»։ Օրերից մի օր հերոսներն իմանում են, որ իրենց անվանում տեղի է ունեցել իրական հանցագործություն։ Ավելին, դիակի մոտ հայտնաբերվում է առեղծվածային մի լուսանկար։ Հերոսներն անմիջապես գործի են անցնում։ Շուտով դիակների թիվն ավելանում է, իսկ հերոսները փորձում բացահայտել մարդասպանին։

Հրատարակում 
Օսմանը ներշնչվել է գրելու այս գեղարվեստական վեպն այն բանից հետո, երբ այցելել է բրիտանական ծերանոցներից մեկը։ Նա գիրքը բոլորից գաղտնի գրել է մոտ 18 ամսվա ընթացքում։

2019 թվականին, հրատարակման 10 քայլանի աճուրդից հետո, «Penguin Random House»-ը ձեռք է բերում «Սպանությունների ակումբ՝ ամեն հինգշաբթի» վեպի ու դրա երկրորդ մասի («Մարդը,որը մահացավ երկու անգամ») հրատարակման իրավունքը։ «The Guardian»-ի տվյալներով՝ գործարքի արժեքը յոթանիշ թիվ է եղել։

Գիրքն առաջին անգամ հրատարակվել է 2020 թվականի սեպտեմբերի 3-ին։ Վաճառքի առաջին երեք օրվա ընթացքում վաճառվել է վեպի 45 000 օրինակ ու դարձել «Sunday Times»-ի թիվ մեկ բեսթսելեր։ Նույն տարվա սեպտեմբերի 8-ի դրությամբ արդեն գրքի թարգմանության և հրատարկման իրավունքը ձեռք էր բերվել 16 երկրի կողմից։ 2020 թվականի դեկտեմբերի 19-ին նախորդած շաբաթվա ընթացքում էլ վաճառվել է գրքի 134,514 օրինակ՝ դառնալով երբևէ առաջին դեբյուտային վեպը, որը Սուրբ ծննդյան տոներին ամենավաճառված գիրքն է եղել։

Ընդունում
«The Times»-ի գրաքննադատ Քրիստինա Հարդիմենթը նշել է, որ գիրքն ունի «հնարամիտ սցենար»։

«The Guardian»-ն էլ այն բնորոշել է որպես պատմության մեջ «մեծահասակների համար նախատեսված ամենարագ վաճառվող քրեական դեբյուտը»։

Էկրանավորում 
Գիրքը 2021 թվականի սկզբին ձայնագրվել է «BBC Radio 4»-ի կողմից։ Տեքստը կարդացել է Հայդն Գուինը։

Սթիվեն Սփիլբերգի «Amblin Entertainment» արտադրական ընկերությունը ձեռք է բերել գրքի էկրանավորման իրավունքները։ Ֆիլմի սցենարային ու ռեժիսորական աշխատանքը կղեկավարի Օլ Փարքերը։

Սիքվել
Շարքի երկրորդ գիրքը՝ «Մարդը,որը մահացավ երկու անգամ» վեպը հրատարակվել է 2021 թվականի սեպտեմբերի 16-ին, իսկ երրորդ գիրքը՝ «Փամփուշտը, որը վրիպեց»-ը՝ 2022 թվականի սեպտեմբերին։

Ծանոթագրություններ 

Newmag հրատարակչության գրքեր
2020 վեպեր
Բրիտանական վեպեր